b'\n_START_ARTICLE_\nAndy Van Hellemond\n_START_SECTION_\nKariera\n_START_PARAGRAPH_\nPo koncu igranja na polo\xc5\xbeaju centra v mladinski kategoriji se je Van Hellemond preusmeril v sojenje. Za\xc4\x8del je v doma\xc4\x8di WHL ligi. Po dveh letih je podpisal pogodbo z NHL za sojenje drugorazrednih tekem. V ospredje se je prebil v sezoni 1972/73, ko si je Bruce Hood po\xc5\xa1kodoval koleno._NEWLINE_Od tiste sezone je bil Van Hellemond stalnica lige za \xc4\x8detrt stoletja. Sodil je na 19 finalih Stanleyjevega pokala. Leta 1984 je postal prvi NHL sodnik, ki je na ledu nosil \xc4\x8delado. \xc5\xa0tevilni sodniki so mu sledili in od sezone 2006/07 morajo vsi sodniki v ligi NHL nositi \xc4\x8delade._NEWLINE_Od sezone 1994/95 do upokojitve leta 1996 je Van Hellemond nosil uniformo s \xc5\xa1tevilko 25, ki jo trenutno nosi Marc Joannette._NEWLINE_Van Hellemond je bil vpleten v redek primer napa\xc4\x8dne odlo\xc4\x8ditve, zaradi katere ga je liga kaznovala. Na tekmi 14. maja 1995 je namre\xc4\x8d razveljavil gol hokejista mo\xc5\xa1tva Quebec Nordiques Joeja Sakica in ustavil igro zaradi po\xc5\xa1kodbe hokejista mo\xc5\xa1tva New York Rangers Alekseja Kovaleva. Kovalev zares ni bil po\xc5\xa1kodovan in plo\xc5\xa1\xc4\x8dek je tudi \xc5\xbee pre\xc5\xa1el golovo \xc4\x8drto, preden je Van Hellemond zapiskal. Tedaj se \xc5\xa1e ni smelo uporabljati video posnetkov in zato ni bilo mo\xc5\xbeno preveriti, ali je plo\xc5\xa1\xc4\x8dek \xc5\xbee pre\xc5\xa1el golovo \xc4\x8drto do njegovega piska ali ne. Rangersi so naposled zmagali po podalj\xc5\xa1ku, v seriji povedli s 3-1 in kasneje serijo zmagali v \xc5\xa1estih tekmah. Liga je Van Hellemonda kaznovala in za \xc4\x8dasnik The Hockey News novembra 2007 navedla "vidno napako v presoji"._NEWLINE_Po upokojitvi je Van Hellemond delal v ligi ECHL, kjer je zasedal direktorski polo\xc5\xbeaj. Tam je ostal do leta 2000, ko ga je NHL najela kot zamenjavo Bryanu Lewisu na mestu direktorja sojenja. Na polo\xc5\xbeaju je ostal do julija 2004, ko je odstopil po o\xc4\x8ditkih slabega vodenja. Mediji so tedaj pisali, da so mu o\xc4\x8ditali, da k \xc4\x8dlanom sodni\xc5\xa1kega osebja pristopi zavoljo finan\xc4\x8dnih posojil, da bi odpla\xc4\x8dal kockarske dolgove._NEWLINE_Leta 1999 je bil sprejet v Hokejski hram slavnih lige NHL.'